Paulo o ne a simolola ka go dirisa mafoko a a bontshang gore o tlhatswegile pelo gore Keresete o ile a swela maleo a rona, a fitlhiwa a bo a tsosiwa. Ke eng se se neng sa dira gore Paulo a tlhomamisege ka seo? Lebaka le lengwe e ne e le bosupi jwa basupi ba le bantsi ba ba boneng tiragalo eo ka matlho. Jesu yo o tsositsweng o ne a bonala mo bathong ba ba farologaneng (go akaretsa le Paulo ka boene), mo ditlhopheng tse dinnye le e leng mo boidiiding jwa batho ba le 500, ba go se nang pelaelo gore bontsi jwa bone ba ne ba belaela fa ba utlwa dikgang tsa gore Jesu o tsositswe mo baswing! (Luke 24:1-11) Bontsi jwa batho ba ba boneng tiragalo eno ka matlho ba ne ba sa ntse ba tshela mo motlheng wa ga Paulo mme ba ne ba ka bodiwa go tlhomamisa gore a tota a seo se diragetse. (1 Bakorintha 15:6) Mosupi a le mongwe kgotsa ba le babedi ba ka itlhokomolosiwa motlhofo mme e seng bosupi jwa batho ba ba boneng ka matlho ba le 500 kgotsa go feta.